title: Regulamentul de punere în aplicare (UE) 2019/1785 al Comisiei din 18 octombrie 2019 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Ragusano (DOP)]

text:
                  25.10.2019

                  RO

                  Jurnalul Oficial al Uniunii Europene

                  L 272/136

         REGULAMENTUL DE PUNERE ÎN APLICARE (UE) 2019/1785 AL COMISIEI
         din 18 octombrie 2019
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Ragusano” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Ragusano”, înregistrată în temeiul Regulamentului (CE) nr. 1263/96 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini ar trebui aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Ragusano” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 octombrie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1263/96 al Comisiei din 1 iulie 1996 de completare a anexei la Regulamentul (CE) nr. 1107/96 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 (JO L 163, 2.7.1996, p. 19).

            (3)  JO C 216, 27.6.2019, p. 17.


title: Regulamentul de punere în aplicare (UE) 2019/1786 al Comisiei din 23 octombrie 2019 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
                  25.10.2019

                  RO

                  Jurnalul Oficial al Uniunii Europene

                  L 272/137

         REGULAMENTUL DE PUNERE ÎN APLICARE (UE) 2019/1786 AL COMISIEI
         din 23 octombrie 2019
         de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
         întrucât:

                     (1)

                     Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

                     (2)

                     Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

                     (3)

                     Regulamentul (CE) nr. 1484/95 ar trebui modificat în consecință.

                     (4)

                     Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament ar trebui să intre în vigoare la data publicării sale,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 1484/95 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 octombrie 2019.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 150, 20.5.2014, p. 1.

            (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

            ANEXĂ

                     „ANEXA I

                                 Codul NC

                                 Denumirea mărfurilor

                                 Prețul reprezentativ
                                 (în EUR/100 kg)

                                 Garanția menționată la articolul 3
                                 (în EUR/100 kg)

                                 Originea (1)

                                 0207 12 90

                                 Carcase de păsări de curte din specia Gallus domesticus, congelate, denumite «pui 65 %»

                                 136,2

                                 0

                                 AR

                                 0207 14 10

                                 Bucăți dezosate de păsări de curte din specia Gallus domesticus, congelate

                                 231,2
                                 210,6
                                 244,8
                                 236,9

                                 21
                                 27
                                 17
                                 19

                                 AR
                                 BR
                                 CL
                                 TH

                                 1602 32 11

                                 Preparate nefierte din păsări de curte din specia Gallus domesticus

                                 272,1

                                 4

                                 BR

               ”

               (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).


title: Regulamentul De Punere În Aplicare (UE) 2019/1787 al Comisiei din 24 octombrie 2019 de modificare a Regulamentului de punere în aplicare (UE) 2016/6 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară din Fukushima (Text cu relevanță pentru SEE)

text:
                  25.10.2019

                  RO

                  Jurnalul Oficial al Uniunii Europene

                  L 272/140

         REGULAMENTUL DE PUNERE ÎN APLICARE (UE) 2019/1787 AL COMISIEI
         din 24 octombrie 2019
         de modificare a Regulamentului de punere în aplicare (UE) 2016/6 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară din Fukushima
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
         întrucât:

                     (1)

                     Articolul 53 din Regulamentul (CE) nr. 178/2002 prevede posibilitatea adoptării de măsuri de urgență adecvate la nivelul Uniunii pentru alimentele și hrana pentru animale importate dintr-o țară terță, în scopul de a proteja sănătatea publică, sănătatea animală sau mediul, în cazul în care riscul nu poate fi limitat în mod satisfăcător prin măsurile luate individual de către statele membre.

                     (2)

                     În urma accidentului de la centrala nucleară de la Fukushima produs la 11 martie 2011, Comisia a fost informată că nivelurile de radionuclizi din anumite produse alimentare originare din Japonia depășesc nivelurile de acțiune pentru alimente aplicabile în Japonia. O astfel de contaminare poate constitui o amenințare la adresa sănătății publice și animale din interiorul Uniunii și, în consecință, a fost adoptat Regulamentul de punere în aplicare (UE) nr. 297/2011 al Comisiei (2). Regulamentul respectiv a fost înlocuit prin Regulamentul de punere în aplicare (UE) nr. 961/2011 al Comisiei (3), care a fost ulterior înlocuit prin Regulamentul de punere în aplicare (UE) nr. 284/2012 al Comisiei (4). Acesta din urmă a fost înlocuit prin Regulamentul de punere în aplicare (UE) nr. 996/2012 al Comisiei (5), care a fost ulterior înlocuit prin Regulamentul de punere în aplicare (UE) nr. 322/2014 al Comisiei (6), înlocuit, la rândul său, prin Regulamentul de punere în aplicare (UE) 2016/6 al Comisiei (7).

                     (3)

                     Întrucât Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2017/2058 al Comisiei (8), prevede ca măsurile stipulate în acesta să fie revizuite până la 30 iunie 2019 și pentru a lua în considerare evoluția suplimentară a situației și datele pentru 2017 și 2018 privind prezența radioactivității în hrana pentru animale și alimente, este oportun să se modifice Regulamentul de punere în aplicare (UE) 2016/6.

                     (4)

                     Măsurile existente au fost examinate luând în considerare date privind peste 100 000 de incidente referitoare la prezența radioactivității în hrana pentru animale și în alimente, altele decât carnea de vită, și date privind peste 534 000 de incidente referitoare la prezența radioactivității în carnea de vită furnizate de autoritățile japoneze în ceea ce privește a șaptea și a opta perioadă de vegetație (din ianuarie 2017 până în decembrie 2018) după accident.

                     (5)

                     Datele prezentate de autoritățile japoneze pentru 2017 și 2018 furnizează dovezi potrivit cărora nicio depășire a nivelurilor maxime de radioactivitate nu a fost observată în hrana pentru animale și în alimentele originare din Chiba, Tochigi și Iwate în cea de a opta perioadă de vegetație după accident și nu mai este necesar să se solicite prelevarea de probe și analiza hranei pentru animale și a alimentelor originare din prefecturile Chiba, Tochigi și Iwate în ceea ce privește prezența radioactivității înainte de exportul către Uniune.

                     (6)

                     În cazul hranei pentru animale și al alimentelor originare din prefectura Fukushima, ținând cont de datele privind prezența radioactivității furnizate de autoritățile japoneze pentru anii 2017 și 2018, este oportun să se renunțe la cerința privind prelevarea de probe și analiza, înainte de exportul către Uniune, pentru soia, brusture japonez, ferigă, ferigă regală japoneză, spata dracului și produsele derivate din acestea. În ceea ce privește alte tipuri de hrană pentru animale și alimente originare din prefectura respectivă, este oportun să se mențină cerința privind prelevarea de probe și analiza înainte de exportul către Uniune.

                     (7)

                     În ceea ce privește prefecturile Miyagi, Ibaraki și Gunma, acestora li se solicită în prezent prelevarea de probe și analiza, înainte de exportul către Uniune, pentru ciuperci, produse pescărești și anumite plante spontane comestibile, precum și pentru produse derivate din acestea. Datele privind prezența radioactivității pentru cea de-a opta perioadă de vegetație prezintă dovada faptului că nu mai este necesar să se solicite prelevarea de probe și analiza, înainte de exportul către Uniune, pentru pește, produse pescărești, anumite plante spontane comestibile și produse derivate din acestea provenind din prefecturile Miyagi, Ibaraki și Gunma, precum și pentru ciuperci provenind din prefectura Ibaraki. În ceea ce privește plantele spontane comestibile și produsele derivate din acestea, prelevarea de probe și analiza nu ar mai trebui să fie necesare pentru lăstari de bambus provenind din prefecturile Ibaraki și Gunma, dar ar trebui menținute în cazul prefecturii Miyagi, iar prelevarea de probe și analiza nu ar mai trebui să fie necesare pentru spata dracului și feriga regală japoneză provenind din prefectura Miyagi. Pe de altă parte, au fost constatate neconformități în ceea ce privește Aralia spp provenind din prefectura Gunma în timpul celei de a opta perioade de vegetație și, prin urmare, este necesar să se solicite prelevarea de probe și analiza, înainte de exportul către Uniune, pentru Aralia spp și produsele derivate din acestea provenind din prefectura Gunma.

                     (8)

                     În ceea ce privește prefecturile Nagano și Niigata, acestora li se solicită în prezent prelevarea de probe și analiza, înainte de exportul către Uniune, pentru ciuperci și anumite plante spontane comestibile, precum și pentru produse prelucrate și derivate din acestea. Datele privind prezența radioactivității pentru cea de-a opta perioadă de vegetație prezintă dovada faptului că nu mai este necesar să se solicite prelevarea de probe și analiza, înainte de exportul către Uniune, pentru ciuperci provenind din cele două prefecturi, precum și pentru plantele spontane comestibile spata dracului, feriga regală japoneză și Aralia spp și produsele derivate din acestea provenind din prefectura Nagano.

                     (9)

                     Datele privind prezența radioactivității pentru cea de-a șaptea și cea de-a opta perioadă de vegetație prezintă dovada faptului că este oportun să se mențină cerința privind prelevarea de probe și analiza, înainte de exportul către Uniune, pentru ciuperci și koshiabura și produse derivate din acestea originare din prefecturile Shizuoka, Yamanashi și Yamagata.

                     (10)

                     Ținând cont de datele privind prezența radioactivității pentru cea de-a șaptea și cea de-a opta perioadă de vegetație, este oportun să se structureze dispozițiile Regulamentului de punere în aplicare (UE) 2016/6 în așa fel încât să se grupeze prefecturile în cazul cărora aceeași hrană pentru animale și aceleași alimente trebuie să fie supuse prelevării de probe și analizei înainte de exportul către Uniune.

                     (11)

                     Controalele efectuate la import arată că condițiile speciale prevăzute de dreptul Uniunii sunt puse în aplicare în mod corect de către autoritățile japoneze și că nu a fost constatat niciun caz de neconformitate la controalele la import de mai mult de șapte ani. Prin urmare, este oportun să se mențină frecvența redusă a controalelor la import.

                     (12)

                     Este oportun să se prevadă o revizuire a dispozițiilor Regulamentului de punere în aplicare (UE) 2016/6 atunci când vor fi disponibile rezultatele prelevării de probe și ale analizei privind prezența radioactivității în hrana pentru animale și în alimentele aferente celei de-a noua și celei de-a zecea perioade de vegetație (2019 și 2020) după accident, și anume până la 30 iunie 2021.

                     (13)

                     Prin urmare, Regulamentul de punere în aplicare (UE) 2016/6 ar trebui modificat în consecință.

                     (14)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) 2016/6 se modifică după cum urmează:

                        1.

                        La articolul 5, alineatul (4) se înlocuiește cu următorul text:

                                    „(4)

                                    Peștii și produsele pescărești menționate în anexa II, capturate sau culese în apele costiere ale prefecturii Fukushima sunt însoțite de o declarație menționată la alineatul (1) și de un raport de analiză care conține rezultatele prelevării probelor și ale analizelor efectuate, indiferent de locul în care aceste produse sunt debarcate.”

                        2.

                        Articolul 14 se înlocuiește cu următorul text:
                        „Articolul 14

                           Revizuire

                        Prezentul regulament se revizuiește înainte de 30 iunie 2021.”

                        3.

                        Anexa II se înlocuiește cu textul din anexa I la prezentul regulament.

                        4.

                        Anexa III se înlocuiește cu textul din anexa II la prezentul regulament.

            Articolul 2
            Dispoziție tranzitorie
            Transporturile de hrană pentru animale și alimente care intră în domeniul de aplicare al Regulamentului de punere în aplicare (UE) 2016/6 și care au părăsit Japonia înainte de intrarea în vigoare a prezentului regulament pot fi importate în Uniune în condițiile prevăzute în Regulamentul de punere în aplicare (UE) 2016/6, înainte de intrarea în vigoare a prezentului regulament.

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 octombrie 2019.

                  Pentru Comisie

                  Președintele

               Jean-Claude JUNCKER

            (1)  JO L 31, 1.2.2002, p. 1.

            (2)  Regulamentul de punere în aplicare (UE) nr. 297/2011 al Comisiei din 25 martie 2011 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară Fukushima (JO L 80, 26.3.2011, p. 5).

            (3)  Regulamentul de punere în aplicare (UE) nr. 961/2011 al Comisiei din 27 septembrie 2011 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară din Fukushima și de abrogare a Regulamentului (UE) nr. 297/2011 (JO L 252, 28.9.2011, p. 10).

            (4)  Regulamentul de punere în aplicare (UE) nr. 284/2012 al Comisiei din 29 martie 2012 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară din Fukushima, și de abrogare a Regulamentului de punere în aplicare (UE) nr. 961/2011 (JO L 92, 30.3.2012, p. 16).

            (5)  Regulamentul de punere în aplicare (UE) nr. 996/2012 al Comisiei din 26 octombrie 2012 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară din Fukushima și de abrogare a Regulamentului de punere în aplicare (UE) nr. 284/2012 (JO L 299, 27.10.2012, p. 31).

            (6)  Regulamentul de punere în aplicare (UE) nr. 322/2014 al Comisiei din 28 martie 2014 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară Fukushima (JO L 95, 29.3.2014, p. 1).

            (7)  Regulamentul de punere în aplicare (UE) 2016/6 al Comisiei din 5 ianuarie 2016 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară din Fukushima și de abrogare a Regulamentului de punere în aplicare (UE) nr. 322/2014 (JO L 3, 6.1.2016, p. 5).

            (8)  Regulamentul de punere în aplicare (UE) 2017/2058 al Comisiei din 10 noiembrie 2017 de modificare a Regulamentului de punere în aplicare (UE) 2016/6 de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară din Fukushima (JO L 294, 11.11.2017, p. 29).

            ANEXA I
            Anexa II la Regulamentul (UE) 2016/6 se înlocuiește cu următorul text:

                     „ANEXA II

                        Alimente și hrană pentru animale pentru care sunt necesare prelevarea de probe și analiza privind prezența de cesiu-134 și cesiu-137 înainte de a fi exportate către Uniune

                     (a)   produse originare din prefectura Fukushima:

                                 —

                                 ciuperci și produse derivate din acestea, care se încadrează la codurile NC 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 și ex 2005 99 80;

                                 —

                                 pește și produse pescărești, care se încadrează la codurile NC 0302, 0303, 0304, 0305, 0308, 1504 10, 1504 20, 1604, cu excepția următoarelor:

                                             —

                                                Seriola quinqueradiata și Seriola lalandi, încadrate la codurile NC ex 0302 89 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 și ex 1604 20 90;

                                             —

                                                Seriola dumerili, încadrată la codurile NC ex 0302 89 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 și ex 1604 20 90;

                                             —

                                                Pagrus major, încadrat la codurile NC 0302 85 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 și ex 1604 20 90;

                                             —

                                                Pseudocaranx dentex, încadrat la codurile NC ex 0302 49 90, ex 0303 89 90, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 5985, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 19 91, ex 1604 19 97 și ex 1604 20 90;

                                             —

                                             ton roșu de Pacific (Thunnus orientalis) încadrat la codurile NC ex 0302 35, ex 0303 45, ex 0304 49 90, ex 0304 59 90, ex 0304 89 90, ex 0304 99 99, ex 0305 10 00, ex 0305 20 00, ex 0305 39 90, ex 0305 49 80, ex 0305 59 85, ex 0305 69 80, ex 0305 72 00, ex 0305 79 00, ex 1504 10, ex 1504 20, ex 1604 14 41, ex 1604 14 48 și ex 1604 20 70;

                                             —

                                             macrou de Pacific (Scomber japonicus) încadrat la codurile NC ex 0302 44 00, ex 0303 54 10, ex 0304 49 90, ex 0304 59 90, ex 0304 89 49, ex 0304 99 99, ex 0305 10 00, ex 0305 20 00, ex 0305 39 90, ex 0305 49 30, ex 0305 54 90, ex 0305 69 80, ex 0305 72 00, ex 0305 79 00, ex 1504 10, ex 1504 20, 1604 15 și ex 1604 20 50;

                                 —

                                    Aralia spp. și produse derivate din aceasta, încadrate la codurile NC ex 0709 99, ex 0710 80, ex 0711 90 și ex 0712 90;

                                 —

                                 muguri de bambus (Phyllostacys pubescens) și produse derivate din aceștia, care se încadrează la codurile NC ex 07 09 99, ex 0710 80, ex 0711 90, ex 0712 90, ex 2004 90 și 2005 91 00;

                                 —

                                 koshiabura (muguri de Eleuterococcus sciadophylloides) și produse derivate din aceasta, care se încadrează la codurile NC ex 0709 99, ex 0710 80, ex 0711 90 și ex 0712 90;

                                 —

                                 kaki japonez (Diospyros sp.) și produse derivate din acesta, care se încadrează la codurile NC 0810 70 00, ex 0811 90, ex 0812 90 și ex 0813 50;

                           (b)   produse originare din prefectura Miyagi:

                                 —

                                 ciuperci și produse derivate din acestea, care se încadrează la codurile NC 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 și ex 2005 99 80;

                                 —

                                    Aralia spp. și produse derivate din aceasta, încadrate la codurile NC ex 0709 99, ex 0710 80, ex 0711 90 și ex 0712 90;

                                 —

                                 muguri de bambus (Phyllostacys pubescens) și produse derivate din aceștia, care se încadrează la codurile NC ex 07 09 99, ex 0710 80, ex 0711 90, ex 0712 90, ex 2004 90 și 2005 91 00;

                                 —

                                 ferigi (Pteridium aquilinum) și produse derivate din acestea, care se încadrează la codurile NC ex 0709 99, ex 0710 80, ex 0711 90 și ex 0712 90;

                                 —

                                 koshiabura (muguri de Eleuterococcus sciadophylloides) și produse derivate din aceasta, care se încadrează la codurile NC ex 0709 99, ex 0710 80, ex 0711 90 și ex 0712 90;

                           (c)   produse originare din prefectura Gunma:

                                 —

                                 ciuperci și produse derivate din acestea, care se încadrează la codurile NC 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 și ex 2005 99 80;

                                 —

                                    Aralia spp. și produse derivate din aceasta, încadrate la codurile NC ex 0709 99, ex 0710 80, ex 0711 90 și ex 0712 90;

                                 —

                                 koshiabura (muguri de Eleuterococcus sciadophylloides) și produse derivate din aceasta, care se încadrează la codurile NC ex 0709 99, ex 0710 80, ex 0711 90 și ex 0712 90;

                           (d)   produse originare din prefecturile Yamanashi, Yamagata sau Shizuoka:

                                 —

                                 ciuperci și produse derivate din acestea, care se încadrează la codurile NC 0709 51 00, 0709 59, 0710 80 61, 0710 80 69, 0711 51 00, 0711 59 00, 0712 31 00, 0712 32 00, 0712 33 00, ex 0712 39 00, 2003 10, 2003 90 și ex 2005 99 80;

                                 —

                                 koshiabura (muguri de Eleuterococcus sciadophylloides) și produse derivate din aceasta, care se încadrează la codurile NC ex 0709 99, ex 0710 80, ex 0711 90 și ex 0712 90;

                           (e)   produse originare din prefecturile Ibaraki, Nagano sau Niigata:

                                 —

                                 koshiabura (muguri de Eleuterococcus sciadophylloides) și produse derivate din aceasta, care se încadrează la codurile NC ex 0709 99, ex 0710 80, ex 0711 90 și ex 0712 90;

                           (f)   produse alimentare compuse care au în compoziție, în proporție mai mare de 50 %, produsele menționate la literele (a)-(e) din prezenta anexă.

               ”

            ANEXA II
            Anexa III la Regulamentul (UE) 2016/6 se înlocuiește cu următorul text:

                     „ANEXA III

                        Declarație de import în Uniune al

                        …(Produsul și țara de origine)

                        Codul de identificare al lotului…Numărul declarației…
                     În conformitate cu dispozițiile din Regulamentul de punere în aplicare (UE) 2016/6 al Comisiei de impunere a unor condiții speciale de reglementare a importurilor de hrană pentru animale și alimente originare sau expediate din Japonia, în urma accidentului de la centrala nucleară Fukushima,
                     …
                     [reprezentantul autorizat precizat la articolul 6 alineatul (2) sau alineatul (3) din Regulamentul de punere în aplicare (UE) 2016/6]
                     DECLARĂ că …[produsele menționate la articolul 5 alineatul (1) din Regulamentul de punere în aplicare (UE) 2016/6]
                     din prezentul transport compus din: ………(descrierea transportului, denumirea produsului, numărul și tipul coletelor, greutatea brută sau netă) încărcat la …(locul de încărcare) la …(data încărcării) de către …(identificarea transportatorului) cu destinația …(locul și țara de destinație) provenind de la unitatea … (denumirea și adresa unității) este în conformitate cu legislația în vigoare în Japonia în ceea ce privește limitele maxime stabilite pentru suma de cesiu-134 și cesiu-137.
                     DECLARĂ că transportul constă în:

                                 ☐

                                 produsele menționate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, care au fost culese și/sau prelucrate înainte de 11 martie 2011;

                                 ☐

                                 produsele menționate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, care nu sunt originare și nu sunt expediate din una dintre prefecturile enumerate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, pentru care se solicită prelevarea de probe și analiza;

                                 ☐

                                 produsele menționate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, care sunt expediate, dar nu sunt originare din una dintre prefecturile enumerate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, pentru care se solicită prelevarea de probe și analiza și care nu au fost expuse radioactivității în cursul tranzitării;

                                 ☐

                                 produsele menționate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, care sunt originare din una dintre prefecturile enumerate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, pentru care se solicită prelevarea de probe și analiza și care au fost supuse unei prelevări de probe la …(data) și analizelor de laborator la …(data), în …(numele laboratorului), în vederea stabilirii nivelurilor de radionuclizi, cesiu-134 și cesiu-137. Raportul de analiză este anexat;

                                 ☐

                                 produsele menționate în anexa II la Regulamentul de punere în aplicare (UE) 2016/6, astfel cum a fost modificat prin Regulamentul de punere în aplicare (UE) 2019/1787, de origine necunoscută, sau un produs derivat din acestea, sau hrana pentru animale sau alimentele combinate care au în compoziție aceste produse în proporție de peste 50 % ca ingredient(e) de origine necunoscută, care au fost supuse unei prelevări de probe la …(data) și analizelor de laborator la …(data) în …(numele laboratorului), în vederea stabilirii nivelurilor de radionuclizi cesiu-134 și cesiu-137. Raportul de analiză este anexat.

                           Întocmit la …la…
                     Ștampila și semnătura reprezentantului autorizat precizat la articolul 6 alineatul (2) sau alineatul (3) din Regulamentul de punere în aplicare (UE) 2016/6

               ”


title: Regulamentul de punere în aplicare (UE) 2020/502 al Comisiei din 6 aprilie 2020 privind unele măsuri specifice de politică comercială cu privire la anumite produse originare din Statele Unite ale Americii

text:
                  7.4.2020

                  RO

                  Jurnalul Oficial al Uniunii Europene

                  L 109/10

         REGULAMENTUL DE PUNERE ÎN APLICARE (UE) 2020/502 AL COMISIEI
         din 6 aprilie 2020
         privind unele măsuri specifice de politică comercială cu privire la anumite produse originare din Statele Unite ale Americii
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și respectarea normelor comerțului internațional (1), în special articolul 4 alineatul (1),
         întrucât:

                     (1)

                     La 24 ianuarie 2020, Statele Unite ale Americii („Statele Unite”) au adoptat măsuri de salvgardare sub forma unor majorări de tarife pentru importurile de anumite produse derivate din aluminiu și de anumite produse derivate din oțel, care au intrat în vigoare la 8 februarie 2020 pentru o perioadă nelimitată.

                     (2)

                     În pofida faptului că Statele Unite consideră aceste tarife ca fiind măsuri de securitate, ele sunt în esență măsuri de salvgardare. Acestea constau în acțiuni care afectează echilibrul concesiilor și obligațiilor ce le revin părților în baza Acordului de instituire a Organizației Mondiale a Comerțului („OMC”) și restricționează comerțul pentru a proteja industria națională în fața concurenței externe, în scopul garantării prosperității industriei respective. Excepțiile privind securitatea din Acordul General pentru Tarife și Comerț din 1994 („GATT 1994”) nu se aplică sau nu justifică aceste măsuri de salvgardare și nu au nicio influență asupra dreptului la reechilibrare în temeiul dispozițiilor relevante din Acordul OMC.

                     (3)

                     Acordul OMC privind măsurile de salvgardare prevede dreptul oricărui membru exportator afectat de o măsură de salvgardare de a suspenda aplicarea obligațiilor substanțial echivalente în temeiul GATT 1994 în ceea ce privește comerțul cu membrul OMC care aplică măsura de salvgardare, dacă nu se ajunge în prealabil la nicio soluție satisfăcătoare în cadrul consultărilor între membrii în cauză și dacă Consiliul pentru comerțul cu mărfuri din cadrul OMC nu se opune acestei acțiuni.

                     (4)

                     Consultările dintre Statele Unite și Uniunea Europeană, astfel cum sunt prevăzute la articolele 8 și 12.3 din Acordul OMC privind măsurile de salvgardare, nu au avut drept rezultat găsirea unei soluții satisfăcătoare (2).

                     (5)

                     Suspendarea de către Uniune a unor concesii sau a altor obligații substanțial echivalente ar trebui să intre în vigoare după expirarea perioadei de 30 de zile de la notificarea transmisă Consiliului pentru comerțul cu mărfuri, cu excepția cazului în care Consiliul pentru comerțul cu mărfuri nu este de acord cu acest lucru.

                     (6)

                     Acordul OMC permite ca dreptul de suspendare să fie exercitat (a) imediat, cu condiția ca măsura de salvgardare să nu fi fost luată ca urmare a unei creșteri a importurilor în expresie absolută sau să nu fie conformă cu dispozițiile relevante ale Acordului OMC sau (b) după expirarea unui termen de trei ani de la punerea în aplicare a măsurii de salvgardare.

                     (7)

                     Măsurile de salvgardare ale Statelor Unite sunt susceptibile să aibă un efect economic negativ considerabil asupra sectoarelor industriale în cauză ale Uniunii. Acestea ar limita în mod drastic exporturile de produse relevante derivate din aluminiu și oțel ale Uniunii în Statele Unite. Importurile în Statele Unite de produse relevante derivate din aluminiu și oțel provenite din Uniune au reprezentat aproape 40 de milioane EUR în 2019.

                     (8)

                     Prin urmare, o suspendare a concesiilor comerciale sub forma unei majorări a taxelor vamale pentru anumite produse originare din Statele Unite ale Americii importate în Uniune, care să reflecte și să nu depășească suma care ar rezulta din aplicarea de către Statele Unite ale Americii a taxelor la importurile de produse relevante derivate din oțel și din aluminiu din Uniune în Statele Unite, reprezintă o suspendare adecvată a aplicării concesiilor comerciale substanțial echivalente, în conformitate cu Acordul OMC privind măsurile de salvgardare.

                     (9)

                     Comisia își exercită dreptul de a reechilibra concesiile în relațiile comerciale cu țări terțe în temeiul articolului 4 alineatul (1) din Regulamentul (UE) nr. 654/2014. Acțiunile adecvate iau forma unor măsuri de politică comercială care trebuie să constea în suspendarea concesiilor tarifare și în impunerea unor taxe vamale noi sau mai mari.

                     (10)

                     La elaborarea și alegerea acestor măsuri, Comisia a aplicat criterii obiective în conformitate cu articolul 4 alineatul (2) litera (c) și cu articolul 4 alineatul (3) din Regulamentul (UE) nr. 654/2014, inclusiv, după caz, proporționalitatea oricăror măsuri, potențialul acestora de a oferi un sprijin sectorului industrial al Uniunii afectat de măsurile de salvgardare și scopul de a reduce la minimum impactul asupra Uniunii. În conformitate cu articolul 9 din Regulamentul (UE) nr. 654/2014, Comisia a oferit părților interesate ocazia de a își exprima punctele de vedere și de a furniza informații cu privire la interesele economice relevante ale Uniunii (3).

                     (11)

                     În consecință, Comisia s-a asigurat că taxele vamale suplimentare sunt proporționale cu efectul măsurilor de salvgardare ale Statelor Unite și nu sunt excesive, astfel cum se descrie în considerentele 8, 16 și 18.

                     (12)

                     În plus, măsurile alese au potențialul de a oferi un oarecare sprijin industriilor oțelului și aluminiului din Uniune, afectate de măsurile de salvgardare ale Statelor Unite.

                     (13)

                     În cele din urmă, măsurile respective ar trebui să se aplice importurilor de produse originare din Statele Unite de care Uniunea nu este foarte dependentă în privința aprovizionării. Această abordare evită, pe cât posibil, un impact negativ asupra diferiților actori de pe piața Uniunii, inclusiv asupra consumatorilor.

                     (14)

                     Reflectând cerințele legate de termene descrise la considerentul 6, în cazul în care Consiliul pentru comerțul cu mărfuri nu se opune, astfel cum se menționează la considerentul 5, taxele vamale suplimentare trebuie aplicate în două etape.

                     (15)

                     În prima etapă, trebuie aplicate taxe vamale ad valorem de 20 % și 7 % la importurile produselor specificate la articolul 1 alineatul (2) litera (a), începând cu 8 mai 2020 și până când Statele Unite vor înceta să aplice măsurile de salvgardare produselor originare din Uniune.

                     (16)

                     Valoarea totală a taxelor ad valorem din prima etapă reflectă creșterea cu 10 % și 25 % a tarifelor pe care Statele Unite le aplică importurilor de bare de protecție din aluminiu care conțin părți și accesorii ale autovehiculelor de la pozițiile 8701-8705 și de bare de protecție din oțel care conțin părți și accesorii ale autovehiculelor de la pozițiile 8701-8705 [ambele descrise la codul HTS (4)8708 10 30], precum și de caroserii din aluminiu pentru tractoare agricole și caroserii din oțel pentru tractoare agricole (ambele descrise la codul HTS 8708 29 21) (5) din Uniune în Statele Unite ale Americii (valoarea totală a importurilor provenite din Uniune în Statele Unite fiind de 19 milioane EUR în 2019). Acestea sunt produse pentru care Statele Unite nu au impus măsuri de salvgardare ca urmare a unei creșteri a importurilor în termeni absoluți.

                     (17)

                     În a doua etapă, trebuie aplicată o taxă ad valorem suplimentară de 4,4 % la importurile de produs specificat la articolul 1 alineatul (2) litera (b), începând cu 8 februarie 2023 sau de la data adoptării, de către Organul de soluționare a litigiilor al OMC, a unei hotărâri conform căreia măsurile de salvgardare ale Statelor Unite nu sunt conforme cu dispozițiile relevante din Acordul OMC ori, în cazul în care adoptarea sau notificarea survine mai devreme, până în momentul în care Statele Unite vor înceta să aplice măsurile sale de salvgardare Uniunii.

                     (18)

                     Valoarea totală a taxelor ad valorem din prima etapă reflectă creșterea cu 10 % și 25 % a tarifelor pe care Statele Unite le aplică importurilor de produse relevante din Uniune în Statele Unite (6) (valoarea totală a importurilor provenite din Uniune în Statele Unite fiind de 21 milioane EUR în 2019). Acestea sunt produse pentru care Statele Unite este posibil să fi impus măsuri de salvgardare ca urmare a unei creșteri a importurilor în termeni absoluți.

                     (19)

                     Comisia poate modifica prezentul regulament pentru a ține seama de orice modificare sau amendament la măsurile de salvgardare ale Statelor Unite, inclusiv excluderea anumitor produse sau a anumitor societăți.

                     (20)

                     Prezentul regulament nu aduce atingere chestiunii coerenței măsurilor de salvgardare ale Statelor Unite cu dispozițiile relevante din Acordul OMC.

                     (21)

                     Având în vedere termenele OMC aplicabile, este oportun ca acest act să intre în vigoare în ziua publicării sale în Jurnalul Oficial al Uniunii Europene.

                     (22)

                     Măsurile prevăzute în prezentul regulament sunt conforme cu avizul Comitetului privind barierele în calea comerțului instituit prin Regulamentul (UE) 2015/1843 al Parlamentului European și al Consiliului (7),

               ADOPTĂ PREZENTUL REGULAMENT:

            Articolul 1

               (1)   Comisia notifică în scris imediat și, în orice caz, cel târziu la 7 aprilie 2020, Consiliul OMC pentru comerțul cu mărfuri cu privire la faptul că, în cazul în care Consiliul pentru comerțul cu mărfuri nu se opune, Uniunea suspendă, de la 8 mai 2020, aplicarea pentru comerțul cu Statele Unite a concesiilor privind taxele vamale în temeiul GATT 1994 cu privire la produsele enumerate la alineatul (2).

               (2)   Prin urmare, Uniunea aplică taxe vamale suplimentare la importurile în Uniune de produse enumerate mai jos și originare din Statele Unite, după cum urmează:

                           (a)

                           În prima etapă, se aplică taxe ad valorem suplimentare de 20 % și 7 %, începând cu 8 mai 2020, la importurile de produse specificate, după cum urmează:

                                       Cod NC (8)

                                       Taxă ad valorem suplimentară

                                       9613 80 00

                                       20 %

                                       3926 30 00

                                       7 %

                           (b)

                           În a doua etapă, se aplică o taxă ad valorem suplimentară de 4,4 % la importurile de produs specificat, după cum urmează:

                                       —

                                       începând cu 8 februarie 2023; sau

                                       —

                                       începând cu a cincea zi de la data adoptării de către Organul de soluționare a litigiilor al OMC a unei hotărâri potrivit căreia măsurile de salvgardare ale Statelor Unite nu sunt conforme cu prevederile relevante ale Acordului OMC, dacă această dată este anterioară. În cel de al doilea caz, Comisia publică în Jurnalul Oficial al Uniunii Europene un aviz care indică data la care este adoptată sau notificată hotărârea în cauză.

                                                   Cod NC (9)

                                                   Taxă ad valorem suplimentară

                                                   9504 40 00

                                                   4,4 %

            Articolul 2
            Uniunea aplică taxele vamale suplimentare prevăzute la articolul 1, atât timp cât și în măsura în care Statele Unite aplică sau reaplică măsurile sale de salvgardare într-un mod care ar afecta produsele din Uniune. Comisia publică în Jurnalul Oficial al Uniunii Europene un aviz care indică data la care Statele Unite au încetat să aplice măsurile de salvgardare.

            Articolul 3
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 aprilie 2020.

                  Pentru Comisie

                  Președintele

               Ursula VON DER LEYEN

            (1)  Regulamentul (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și respectarea normelor comerțului internațional și de modificare a Regulamentului (CE) nr. 3286/94 al Consiliului privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (JO L 189, 27.6.2014, p. 50).

            (2)  Consultările au fost solicitate de Uniune la 6 martie 2020. Nu s-a ajuns la niciun acord, iar perioada de 30 de zile rezervată pentru consultări, prevăzută la articolul 8 din Acordul OMC privind măsurile de salvgardare, a expirat.

            (3)  https://trade.ec.europa.eu/consultations/index.cfm?consul_id=264

            (4)  Nomenclatura tarifară armonizată a codurilor (Harmonised Tariff Schedule) Statelor Unite, astfel cum se menționează în Proclamația 9980 din 24 ianuarie 2020, Adjusting Imports of Derivative Aluminum Articles and Derivative Steel Articles Into the United States, Federal Register vol. 85, nr. 19 din 29 ianuarie 2020 și anexele la aceasta (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (5)  Produsele menționate în Proclamația 9980 din 24 ianuarie 2020, Adjusting Imports of Derivative Aluminum Articles and Derivative Steel Articles Into the United States, Federal Register vol. 85, nr. 19 din 29 ianuarie 2020 și anexele la aceasta (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (6)  Produsele menționate în Proclamația 9980 din 24 ianuarie 2020, Adjusting Imports of Derivative Aluminum Articles and Derivative Steel Articles Into the United States, Federal Register vol. 85, nr. 19 din 29 ianuarie 2020 (https://www.whitehouse.gov/presidential-actions/proclamation-adjusting-imports-derivative-aluminum-articles-derivative-steel-articles-united-states/).

            (7)  Regulamentul (UE) 2015/1843 al Parlamentului European și al Consiliului din 6 octombrie 2015 privind adoptarea procedurilor Uniunii în domeniul politicii comerciale comune în vederea asigurării exercitării de către Uniune a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (codificare) (JO L 272, 16.10.2015, p. 1).

            (8)  Codurile de nomenclatură sunt preluate din Nomenclatura combinată, astfel cum este definită la articolul 1 alineatul (2) din Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1) și astfel cum sunt prevăzute în anexa I la acesta, valabile la momentul publicării prezentului regulament și, mutatis mutandis, astfel cum au fost modificate prin acte legislative ulterioare, inclusiv, cel mai recent, prin Regulamentul de punere în aplicare (UE) 2019/1776 al Comisiei din miercuri, 9 octombrie 2019 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 280, 31.10.2019, p. 1).

            (9)  Codurile de nomenclatură sunt preluate din Nomenclatura combinată, astfel cum este definită la articolul 1 alineatul (2) din Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1) și astfel cum sunt prevăzute în anexa I la acesta, valabile la momentul publicării prezentului regulament și, mutatis mutandis, astfel cum au fost modificate prin acte legislative ulterioare, inclusiv, cel mai recent, prin Regulamentul de punere în aplicare (UE) 2019/1776 al Comisiei din miercuri, 9 octombrie 2019 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 280, 31.10.2019, p. 1).


title: Regulamentul de punere în aplicare (UE) 2020/879 al Comisiei din 23 iunie 2020 de modificare a Regulamentului de punere în aplicare (UE) nr. 897/2014 în ceea ce privește dispoziții specifice în scopul alinierii dispozițiilor pentru implementarea programelor de cooperare transfrontalieră finanțate în cadrul Instrumentului european de vecinătate cu măsuri specifice ca răspuns la pandemia de COVID-19

text:
                  26.6.2020

                  RO

                  Jurnalul Oficial al Uniunii Europene

                  L 203/59

         REGULAMENTUL DE PUNERE ÎN APLICARE (UE) 2020/879 AL COMISIEI
         din 23 iunie 2020
         de modificare a Regulamentului de punere în aplicare (UE) nr. 897/2014 în ceea ce privește dispoziții specifice în scopul alinierii dispozițiilor pentru implementarea programelor de cooperare transfrontalieră finanțate în cadrul Instrumentului european de vecinătate cu măsuri specifice ca răspuns la pandemia de COVID-19
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate (1), în special articolul 12 alineatul (1),
         având în vedere Regulamentul (UE) nr. 236/2014 al Parlamentului European și al Consiliului din 11 martie 2014 de stabilire a normelor și procedurilor comune pentru punerea în aplicare a instrumentelor Uniunii pentru finanțarea acțiunii externe (2), în special articolul 6 alineatul (2),
         întrucât:

                     (1)

                     Implementarea programelor de cooperare transfrontalieră atât în cadrul Instrumentului european de vecinătate, cât și al obiectivului de cooperare teritorială europeană (CTE) în conformitate cu Regulamentul de punere în aplicare (UE) nr. 897/2014 al Comisiei (3) a fost afectată de consecințele pandemiei de COVID-19 într-un mod fără precedent. Această situație excepțională trebuie abordată prin măsuri specifice, care să permită programelor de cooperare transfrontalieră din cadrul Instrumentului european de vecinătate să contribuie la răspunsul la nevoile care apar în ritm rapid într-un mod flexibil și eficace în ceea ce privește sectoarele cele mai afectate, precum sănătatea, sectorul afacerilor – incluzând întreprinderile mici și mijlocii – și piața forței de muncă, precum și să susțină redresarea socioeconomică în zonele în care se aplică programul.

                     (2)

                     Programelor de cooperare transfrontalieră în cadrul Instrumentului european de vecinătate trebuie să li se aplice măsuri comparabile cu cele introduse prin Regulamentele (UE) 2020/460 (4) și (UE) 2020/558 (5) ale Parlamentului European și ale Consiliului, care trebuie să se aplice în prezent programelor de cooperare transfrontalieră în cadrul obiectivului CTE.

                     (3)

                     În vederea atenuării cheltuielilor bugetare cu care se confruntă țările participante sau beneficiarii asistenței UE în contextul pandemiei de COVID-19, regula privind cofinanțarea nu se aplică contribuției Uniunii în ceea ce privește cheltuielile suportate și plătite ca incluse conturile anuale ale programului pentru anul contabil care începe la 1 iulie 2020 și se încheie la 30 iunie 2021.

                     (4)

                     Din cauza acumulării de întârzieri la începutul perioadei de programare și a încetinirii și mai mari a ritmului de implementare a proiectelor din cauza pandemiei de COVID-19, trebuie amânat cu încă un an termenul de 31 decembrie 2021 pentru semnarea tuturor contractelor, cu excepția proiectelor de infrastructură de amploare deja încheiate, și anume până la 31 decembrie 2022. Din aceleași considerente, nu este de așteptat ca activitățile proiectului finanțate din programe să se încheie la 31 decembrie 2022. În consecință, acest termen trebuie amânat cu încă un an, până la 31 decembrie 2023.

                     (5)

                     Din cauza diverselor măsuri de limitare a răspândirii bolii puse în aplicare în țările participante, ar putea fi dificil sau chiar imposibil pentru autoritățile de audit să desfășoare audituri la fața locului și să aplice o metodă de eșantionare statistică pe o anumită perioadă. Prin urmare, în ceea ce privește anul contabil cuprins între 1 iulie 2019 și 30 iunie 2020, trebuie să se permită autorităților de audit să recurgă la o metodă de eșantionare nestatistică.

                     (6)

                     Selectarea proiectelor se poate face printr-o atribuire de contracte fără o cerere de propuneri în cazuri excepționale și cu o justificare adecvată în contextul pandemiei de COVID-19. Etapele procedurale pe care trebuie să le parcurgă Comisia trebuie reduse prin eliminarea cerinței de a depune la Comisie o cerere completă de finanțare a proiectului pentru evaluarea proiectului.

                     (7)

                     În Regulamentul de punere în aplicare (UE) nr. 897/2014, termenul „rapoarte finale” este utilizat în două contexte diferite. Prin urmare, regulamentul de punere în aplicare menționat trebuie să facă distincția clară între rapoartele finale care se referă la program, pe de o parte, și rapoartele finale care se referă la implementarea unui proiect specific, pe de altă parte.

                     (8)

                     Trebuie permisă în mod excepțional, începând cu 1 februarie 2020, eligibilitatea cheltuielilor care sprijină capacitățile de răspuns în situații de criză în contextul pandemiei de COVID-19.

                     (9)

                     Spre deosebire de articolul 65 alineatul (2) din Regulamentul (UE) nr. 1303/2013 al Parlamentului European și al Consiliului (6), care stabilește data de 31 decembrie 2023 ca dată finală de eligibilitate a cheltuielilor în ceea ce privește programele de cooperare transfrontalieră finanțate în cadrul obiectivului CTE, Regulamentul de punere în aplicare (UE) nr. 897/2014 nu stabilește o astfel de dată legată de cheltuieli în ceea ce privește programele de cooperare transfrontalieră în cadrul Instrumentului european de vecinătate, dar stabilește unele termene legate de ciclul proiectului și de activitățile desfășurate în cadrul proiectului. Pentru a se asigura coerența între dispozițiile Regulamentului (UE) nr. 1303/2013 și cele ale Regulamentului de punere în aplicare (UE) nr. 897/2014, implementarea ambelor tipuri de programe de cooperare transfrontalieră trebuie aliniată cât mai mult posibil. Cu toate acestea, din considerente de securitate juridică, nu trebuie redusă perioada în care pot fi desfășurate activități legate de încheierea programului și a proiectelor, și anume între 1 ianuarie 2024 și 30 septembrie 2024. Prin urmare, este necesar să se permită în continuare eligibilitatea acestor activități și a cheltuielilor aferente între 1 ianuarie 2024 și 30 septembrie 2024. În ceea ce privește aceste perioade, este necesar să se prelungească perioada de execuție a programelor cu un an, și anume până la 31 decembrie 2025.

                     (10)

                     Pentru a se garanta securitatea juridică pentru țările participante, este necesar să se alinieze modalitățile și procedurile specifice pentru ultimul an contabil și pentru încheierea programului cu dispozițiile aplicabile programelor de cooperare transfrontalieră în cadrul obiectivului CTE. În plus, trebuie să se permită utilizarea integrală a contribuției Uniunii prin programele de cooperare transfrontalieră în cadrul Instrumentului european de vecinătate, pentru a se putea beneficia de flexibilitatea suplimentară prevăzută pentru calcularea plății soldului final la sfârșitul perioadei de programare.

                     (11)

                     Din cauza caracterului urgent al situației legate de pandemia de COVID-19, este necesar să se prevadă aplicarea rapidă a măsurilor prevăzute în prezentul regulament, care trebuie așadar să intre în vigoare în ziua următoare datei publicării în Jurnalul Oficial al Uniunii Europene.

                     (12)

                     Prin urmare, Regulamentul de punere în aplicare (UE) nr. 897/2014 trebuie modificat în consecință.

                     (13)

                     Măsurile prevăzute de prezentul regulament sunt conforme cu avizul comitetului instituit prin Regulamentul (UE) nr. 232/2014,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) nr. 897/2014 se modifică după cum urmează:

                        1.

                        La articolul 12, se adaugă alineatul (4) cu următorul text:

                           „(4)   Prin derogare de la alineatele (1) și (2) și în conformitate cu articolul 6 alineatul (1), nu este necesară nicio cofinanțare a contribuției Uniunii pentru cheltuielile efectuate și plătite ca incluse în conturile anuale ale programului pentru anul contabil cuprins între 1 iulie 2020 și 30 iunie 2021.”

                        2.

                        La articolul 15, „31 decembrie 2024” se înlocuiește cu „31 decembrie 2025”.

                        3.

                        Articolul 18 se modifică după cum urmează:

                                    (a)

                                    la alineatul (2), „31 decembrie 2021” se înlocuiește cu „31 decembrie 2022”;

                                    (b)

                                    la alineatul (3), „31 decembrie 2022” se înlocuiește cu „31 decembrie 2023”.

                        4.

                        La articolul 19, alineatul (1) se înlocuiește cu următorul text:

                           „(1)   Numai activitățile legate de încheierea proiectelor de către beneficiari în conformitate cu articolul 48 alineatul (2) litera (a) punctul (iii) sau legate de încheierea programelor sprijinite din asistența tehnică se pot desfășura în perioada cuprinsă între 1 ianuarie 2024 și 30 septembrie 2024.”

                        5.

                        La articolul 28, se introduce alineatul (1a) cu următorul text:

                           „(1a)   În sensul alineatului (1), pandemia de COVID-19 constituie un caz justificat corespunzător pe care autoritatea de audit îl poate invoca pe baza aprecierii sale profesionale pentru a utiliza o metodă de eșantionare nestatistică pentru anul contabil cuprins între 1 iulie 2019 și 30 iunie 2020.”

                        6.

                        Articolul 41 se modifică după cum urmează:

                                    (a)

                                    la alineatul (1), se introduce litera (c) cu următorul text:

                                                „(c)

                                                proiectul este implementat pentru a sprijini capacitățile de răspuns în situații de criză în contextul pandemiei de COVID-19.”;

                                    (b)

                                    se introduce alineatul (4a) cu următorul text:

                                       „(4a)   Prin derogare de la procedura prevăzută la alineatul (4), proiectele propuse spre selecție fără o cerere de propuneri în temeiul alineatului (1) litera (c) sunt evaluate de Comisie pe baza unui rezumat al proiectului. Comisia notifică evaluarea sa autorității de management în termen de două luni de la data depunerii documentelor. Acest termen poate fi prelungit dacă este cazul. În cazul unei evaluări negative, Comisia notifică motivele sale autorității de management.”

                        7.

                        Articolul 48 se modifică după cum urmează:

                                    (a)

                                    la alineatul (2), punctele (ii) și (iii) se înlocuiesc cu următorul text:

                                                „(ii)

                                                costurile suportate trebuie plătite înainte de prezentarea rapoartelor finale ale proiectelor. Acestea pot fi plătite ulterior, cu condiția să fie menționate în raportul final, împreună cu termenul de plată preconizat;

                                                iii)

                                                sunt exceptate costurile legate de rapoartele finale ale proiectelor, inclusiv cele privind verificarea cheltuielilor, auditul și evaluarea finală a proiectului, care pot fi efectuate după perioada de implementare a proiectului;”;

                                    (b)

                                    se introduce alineatul (2a) cu următorul text:

                                       „(2a)   În pofida articolului 19 alineatul (1), cheltuielile nu sunt eligibile pentru contribuția Uniunii, dacă aceasta se plătește după 31 decembrie 2023.”;

                                    (c)

                                    se introduce alineatul (3a) cu următorul text:

                                       „(3a)   Prin derogare de la alineatul (3), costurile proiectelor de sprijinire a capacităților de răspuns în situații de criză în contextul epidemiei de COVID-19 sunt eligibile începând cu 1 februarie 2020.”

                        8.

                        Articolul 64 se înlocuiește cu următorul text:

                           „Articolul 64

                           Plata soldului final

                              (1)   Autoritatea de management prezintă cererea de plată a soldului final, însoțită de documentele menționate la articolul 68 și la articolul 77 alineatul (5).

                              (2)   Soldul final se plătește cel târziu la trei luni după data verificării conturilor din ultimul an contabil sau la o lună după data de acceptare a raportului final de implementare, în cazul în care această dată este ulterioară.

                              (3)   Plata soldului final pentru program în ultimul an contabil poate fi mai mare cu până la 10 % din contribuția Uniunii pentru fiecare obiectiv tematic stabilit în decizia de punere în aplicare a Comisiei de aprobare a programului.
                              Contribuția Uniunii prin plata soldului final în ultimul an contabil nu depășește contribuția totală a Uniunii la fiecare program astfel cum este stabilită în decizia de punere în aplicare a Comisiei de aprobare a programului.”

                        9.

                        Articolul 77 se modifică după cum urmează:

                                    (a)

                                    la alineatul (5), „30 septembrie 2024” se înlocuiește cu „15 februarie 2025”;

                                    (b)

                                    se adaugă alineatul (6) cu următorul text:

                                       „(6)   Termenele stabilite la alineatele (1) și (5) pot fi amânate în mod excepțional de către Comisie până la data de 1 martie, în urma unei informări din partea autorității de management în cauză.”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 77, 15.3.2014, p. 27.

            (2)  JO L 77, 15.3.2014, p. 95.

            (3)  Regulamentul de punere în aplicare (UE) nr. 897/2014 al Comisiei din 18 august 2014 de stabilire a unor dispoziții specifice privind punerea în aplicare a programelor de cooperare transfrontalieră finanțate în temeiul Regulamentului (UE) nr. 232/2014 al Parlamentului European și al Consiliului de instituire a unui instrument european de vecinătate (JO L 244, 19.8.2014, p. 12).

            (4)  Regulamentul (UE) 2020/460 al Parlamentului European și al Consiliului din 30 martie 2020 de modificare a Regulamentelor (UE) nr. 1301/2013, (UE) nr. 1303/2013 și (UE) nr. 508/2014 în ceea ce privește anumite măsuri specifice menite să mobilizeze investiții în sistemele de sănătate ale statelor membre și în alte sectoare ale economiilor acestora ca reacție la epidemia de COVID-19 (Inițiativa pentru investiții ca reacție la coronavirus) (JO L 99, 31.3.2020, p. 5).

            (5)  Regulamentul (UE) 2020/558 al Parlamentului European și al Consiliului din 23 aprilie 2020 de modificare a Regulamentelor (UE) nr. 1301/2013 și (UE) nr. 1303/2013 în ceea ce privește măsuri specifice de asigurare a unei flexibilități excepționale pentru utilizarea fondurilor structurale și de investiții europene ca reacție la epidemia de COVID-19 (JO L 130, 24.4.2020, p. 1).

            (6)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).


title: Regulamentul de punere în aplicare (UE) 2020/880 al Comisiei din 24 iunie 2020 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
                  26.6.2020

                  RO

                  Jurnalul Oficial al Uniunii Europene

                  L 203/63

         REGULAMENTUL DE PUNERE ÎN APLICARE (UE) 2020/880 AL COMISIEI
         din 24 iunie 2020
         de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
         întrucât:

                     (1)

                     Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

                     (2)

                     Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

                     (3)

                     Regulamentul (CE) nr. 1484/95 trebuie modificat în consecință.

                     (4)

                     Deoarece este necesar să se asigure aplicarea măsurii respective cât mai curând posibil după ce devin disponibile datele actualizate, prezentul regulament trebuie să intre în vigoare la data publicării sale,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 1484/95 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 iunie 2020.

                  Pentru Comisie,

                  Pentru Președinte,

               Wolfgang BURTSCHER

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 150, 20.5.2014, p. 1.

            (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

            ANEXĂ

                     „ANEXA I

                                 Codul NC

                                 Denumirea mărfurilor

                                 Prețul reprezentativ
                                 (în EUR/100 kg)

                                 Garanția menționată la articolul 3
                                 (în EUR/100 kg)

                                 Originea  (1)

                                 0207 12 90

                                 Carcase de păsări de curte din specia Gallus domesticus, congelate, denumite «pui 65 %»

                                 136,1

                                 0

                                 AR

                                 0207 14 10

                                 Bucăți dezosate de păsări de curte din specia Gallus domesticus, congelate

                                 251,1
                                 189,6
                                 249,6
                                 240,9

                                 15
                                 35
                                 15
                                 18

                                 AR
                                 BR
                                 CL
                                 TH

                                 1602 32 11

                                 Preparate nefierte din păsări de curte din specia Gallus domesticus

                                 199,7

                                 26

                                 BR

               ”

               (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).


title: Regulamentul de punere în aplicare (UE) 2020/881 al Comisiei din 25 iunie 2020 de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și articole de bucătărie din ceramică originare din Republica Populară Chineză prin Regulamentul de punere în aplicare (UE) 2019/1198

text:
                  26.6.2020

                  RO

                  Jurnalul Oficial al Uniunii Europene

                  L 203/65

         REGULAMENTUL DE PUNERE ÎN APLICARE (UE) 2020/881 AL COMISIEI
         din 25 iunie 2020
         de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și articole de bucătărie din ceramică originare din Republica Populară Chineză prin Regulamentul de punere în aplicare (UE) 2019/1198
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”),
         având în vedere Regulamentul de punere în aplicare (UE) 2019/1198 al Comisiei din 12 iulie 2019 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 (2) (denumit în continuare „regulamentul inițial”), în special articolul 2,
         întrucât:
         A.   MĂSURI ÎN VIGOARE

                     (1)

                     La 13 mai 2013, Consiliul a instituit o taxă antidumping definitivă asupra importurilor în Uniune de articole de masă și articole de bucătărie din ceramică (denumite în continuare „produsul în cauză”) originare din Republica Populară Chineză (denumită în continuare „RPC”), prin Regulamentul de punere în aplicare (UE) nr. 412/2013 al Consiliului (3).

                     (2)

                     La 12 iulie 2019, în urma unei reexaminări în perspectiva expirării măsurilor în temeiul articolului 11 alineatul (2) din regulamentul de bază, Comisia a prelungit măsurile cu încă cinci ani prin Regulamentul de punere în aplicare (UE) 2019/1198.

                     (3)

                     La 28 noiembrie 2019, în urma unei anchete anticircumvenție, în conformitate cu articolul 13 alineatul (3) și articolul 14 alineatul (5) din regulamentul de bază, Comisia a modificat Regulamentul de punere în aplicare (UE) 2019/1198 prin Regulamentul de punere în aplicare (UE) 2019/2131 al Comisiei (4).

                     (4)

                     Pentru examinarea producătorilor-exportatori din RPC în cadrul anchetei inițiale s-a aplicat eșantionarea, în conformitate cu articolul 17 din Regulamentul (UE) 2016/1036.

                     (5)

                     Pentru producătorii-exportatori incluși în eșantion, Comisia a instituit niveluri individuale ale taxei antidumping cuprinse între 13,1 % și 23,4 % la importurile de produs în cauză. Pentru producătorii-exportatori cooperanți care nu au fost incluși în eșantion, a fost instituit un nivel al taxei de 17,9 %. Producătorii-exportatori care au cooperat și care nu au fost incluși în eșantion sunt enumerați în anexa I la Regulamentul de punere în aplicare (UE) 2019/2131. În plus, la nivelul întregii țări a fost instituit un nivel al taxei de 36,1 % la importurile de produs în cauză efectuate de societățile din RPC care fie nu s-au făcut cunoscute, fie nu au cooperat la anchetă.

                     (6)

                     În conformitate cu articolul 2 din Regulamentul de punere în aplicare (UE) 2019/1198, Comisia poate modifica anexa I la regulamentul respectiv, acordând unui nou producător-exportator nivelul taxei aplicabile societăților cooperante neincluse în eșantion sau cărora nu li s-a acordat tratament individual, și anume nivelul taxei medii ponderate de 17,9 %, oricărui nou producător-exportator din RPC care îi furnizează Comisiei suficiente elemente de probă care să ateste că:

                                 (a)

                                 nu a exportat produsul în cauză către Uniune în cursul perioadei de anchetă pe baza căreia s-au instituit măsurile, și anume perioada de anchetă cuprinsă între 1 ianuarie 2011 și 31 decembrie 2011 (denumită în continuare „perioada anchetei inițiale”);

                                 (b)

                                 nu este afiliat niciunui exportator sau producător din RPC care face obiectul măsurilor antidumping instituite prin regulamentul inițial; precum și

                                 (c)

                                 a exportat efectiv în Uniune produsul în cauză după încheierea perioadei anchetei inițiale sau și-a asumat o obligație contractuală irevocabilă de a exporta o cantitate importantă în Uniune.

               B.   CEREREA DE ACORDARE A TRATAMENTULUI DE NOU PRODUCĂTOR-EXPORTATOR

                     (7)

                     Grupul de societăți afiliate Huatai Ceramics Industry Limited, Hunan, China și Kerun Ceramics Manufactory Ltd. („Huatai și Kerun” sau „solicitantul”) a depus o cerere către Comisie pentru a i se acorda tratament de nou producător-exportator („TNPE”) și, prin urmare, pentru a i se aplica nivelul taxei aplicabile societăților cooperante din RPC care nu au fost incluse în eșantion, și anume 17,9 %. Solicitantul a susținut că îndeplinește toate cele trei condiții prevăzute la articolul 2 din regulamentul inițial.

                     (8)

                     Pentru a stabili dacă solicitantul îndeplinește condițiile pentru acordarea TNPE, în conformitate cu articolul 2 din regulamentul inițial („condițiile TNPE”), Comisia a trimis mai întâi un chestionar solicitantului, cerând dovezi din care să reiasă că îndeplinește condițiile TNPE.

                     (9)

                     Ca urmare a analizării răspunsurilor la chestionar, Comisia a solicitat informații și documente justificative suplimentare, care au fost furnizate de solicitant.

                     (10)

                     Comisia a căutat să verifice toate informațiile pe care le-a considerat necesare, pentru a stabili dacă solicitantul întrunește condițiile TNPE. În acest scop, Comisia a analizat dovezile prezentate de solicitant în răspunsul său la chestionar, prin consultarea mai multor baze de date online, printre care Orbis (5) și Qichacha (6), precum și prin verificarea încrucișată a informațiilor furnizate de societatea comercială cu informațiile transmise în cazuri anterioare. În paralel, Comisia a informat, de asemenea, industria din Uniune cu privire la cererea solicitantului și a invitat-o să prezinte eventuale observații, dacă este necesar. Nu s-au primit observații din partea industriei din Uniune.

               C.   ANALIZAREA CERERII

                     (11)

                     În ceea ce privește condiția prevăzută la articolul 2 litera (a) din regulamentul inițial, ca solicitantul să nu fi exportat produsul în cauză în Uniune în cursul perioadei de anchetă pe baza căreia s-au instituit măsurile, și anume de la 1 ianuarie 2011 până la 31 decembrie 2011 (denumită în continuare „perioada anchetei inițiale”), Comisia a stabilit că, într-adevăr, solicitantul nu a exportat în UE în cursul PA. Societatea Huatai a fost înființată în septembrie 2010, ca vânzător de articole din ceramică pe piața internă. Statutul său arată că nu a dispus de o licență de export până în martie 2012 și că nu a fost în măsură să producă produsul în cauză până în decembrie 2012, deci după PA. Societatea Kerun a fost înființată în octombrie 2004. Aceasta nu a obținut o licență pentru a produce produsul în cauză până în iulie 2018 și nu a obținut o licență de export până în mai 2019, ambele fiind după PA. Prin urmare, solicitantul îndeplinește această condiție.

                     (12)

                     În ceea ce privește condiția prevăzută la articolul 2 litera (b) din regulamentul inițial, ca solicitantul să nu fie afiliat niciunui exportator sau producător care face obiectul măsurilor antidumping instituite prin regulamentul inițial, Comisia a stabilit că solicitantul era afiliat unuia dintre principalii săi clienți, societatea malaysiană Fluxline Trading SDN BHD. Cu toate acestea, această societate nu este situată în RPC și nu a făcut obiectul măsurilor antidumping instituite prin regulamentul inițial. Nu au fost identificate alte afilieri, astfel cum sunt definite în Regulamentul de punere în aplicare 2015/2447 al Comisiei (7). Prin urmare, solicitantul îndeplinește această condiție.

                     (13)

                     În ceea ce privește condiția prevăzută la articolul 2 litera (c) din regulamentul inițial, ca solicitantul să fi exportat efectiv în Uniune produsul în cauză după perioada anchetei inițiale sau să-și fi asumat o obligație contractuală irevocabilă de a exporta o cantitate importantă în Uniune, Comisia a stabilit că solicitantul a exportat în Uniune în 2019, prin urmare, după perioada anchetei inițiale. Solicitantul a prezentat facturi, o listă de colisaj, un conosament și o chitanță de plată pentru un ordin emis în 2019 de o societate din Austria. Prin urmare, solicitantul îndeplinește această condiție.

                     (14)

                     În consecință, solicitantul îndeplinește toate cele trei condiții pentru a i se acorda TNPE, astfel cum se prevede la articolul 2 din regulamentul inițial, iar cererea ar trebui, prin urmare, să fie acceptată. În consecință, solicitantul ar trebui să facă obiectul unei taxe antidumping de 17,9 % pentru societățile care au cooperat, dar care nu au fost incluse în eșantionul anchetei inițiale.

               D.   PREZENTAREA INFORMAȚIILOR

                     (15)

                     Solicitantul și industria din Uniune au fost informați cu privire la faptele și considerentele esențiale pe baza cărora s-a considerat adecvat să se acorde taxa antidumping aplicabilă societăților cooperante care nu au fost incluse în eșantionul anchetei inițiale societăților Huatai Ceramics Industry Limited, Hunan, China și Kerun Ceramics Manufactory Ltd. („Huatai și Kerun”).

                     (16)

                     Părților li s-a acordat posibilitatea de a prezenta observații. Nu s-au primit observații.

                     (17)

                     Prezentul regulament este conform cu avizul comitetului instituit prin articolul 15 alineatul (1) din regulamentul de bază,

               ADOPTĂ PREZENTUL REGULAMENT:

            Articolul 1
            Următoarea societate este adăugată pe lista societăților cooperante neincluse în eșantion din Regulamentul de punere în aplicare (UE) 2019/1198 din 12 iulie 2019 și în special în anexa I la Regulamentul de punere în aplicare (UE) 2019/1198:

                        Societate

                        Cod adițional
                        TARIC

                        „Huatai Ceramics Industry Limited, Hunan, China și Kerun Ceramics Manufactory Ltd.

                        C551”

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Prezentul regulament este obligatoriu în toate elementele sale și se aplică direct în toate statele membre.

            Adoptat la Bruxelles, 25 iunie 2020.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 21.

            (2)  JO L 189, 15.7.2019, p. 8.

            (3)  Regulamentul de punere în aplicare (UE) nr. 412/2013 al Consiliului din 13 mai 2013 de instituire a unei taxe antidumping definitive și de percepere definitivă a taxei provizorii instituite la importurile de articole de masă și articole de bucătărie din ceramică originare din Republica Populară Chineză (JO L 131, 15.5.2013, p. 1).

            (4)  Regulamentul de punere în aplicare (UE) 2019/2131 al Comisiei din 28 noiembrie 2019 de modificare a Regulamentului de punere în aplicare (UE) 2019/1198 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului (JO L 321, 12.12.2019, p. 139).

            (5)  Orbis este un furnizor de date la nivel mondial în materie de informații corporative care acoperă peste 220 de milioane de societăți din întreaga lume. Acesta oferă, în principal, informații standardizate privind societăți private și structuri corporative.

            (6)  Qichacha este o bază de date privată, cu scop lucrativ, cu capital chinezesc, care furnizează consumatorilor/profesioniștilor date comerciale, informații privind creditele și analize privind întreprinderi private și publice cu sediul în China.

            (7)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558). Articolul 127 prevede că două persoane sunt considerate a fi afiliate dacă este îndeplinită una dintre următoarele condiții: (a) una dintre ele face parte din conducerea sau consiliul de administrație al întreprinderii celeilalte persoane; (b) au calitatea juridică de asociați; (c) una este angajatorul celeilalte; (d) o terță parte posedă, controlează sau deține direct sau indirect 5 % sau mai mult din acțiunile sau părțile emise cu drept de vot de ambele persoane; (e) una dintre ele o controlează pe cealaltă în mod direct sau indirect; (f) ambele sunt controlate în mod direct sau indirect de către o terță persoană; (g) împreună, acestea controlează direct sau indirect o terță persoană; sau (h) sunt membre ale aceleiași familii. Persoanele care sunt asociate în afaceri în sensul că una dintre ele este agentul, distribuitorul sau concesionarul exclusiv al celeilalte, indiferent de denumirea utilizată, sunt considerate afiliate numai dacă se încadrează într-unul din criteriile de mai sus.